**Sajószöged Községi Önkormányzat Képviselő-testületének…../2023. (...) önkormányzati rendelet tervezete**

**a temetőkről és a temetkezésről**

Sajószöged Községi Önkormányzat Képviselő-testülete a temetőkről és a temetkezésről szóló 1999. évi XLIII. törvény 41.§ (3) bekezdésében és 42. §-ában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 2. pontjában meghatározott feladatkörében eljárva, a fogyasztók területileg illetékes érdek képviseleti szervei véleményének kikérésével a következőket rendeli el:

**1. §**

A rendelet hatálya Sajószöged Községi Önkormányzat (a továbbiakban: Önkormányzat) 1/1 tulajdonában levő köztemetőre (Sajószöged, hrsz: 963), annak fenntartásával és a temetkezéssel kapcsolatos tevékenységekre és azok folytatóira terjed ki.

**2. §**

(1) A köztemető fenntartásáról az Önkormányzat a Sajószöged Önkormányzat Községüzemeltetési Kft.-vel (a továbbiakban: üzemeltető) kötött közszolgáltatási szerződés útján gondoskodik.

(2) A köztemető fenntartására vonatkozó tevékenységet csak az üzemeltető végezhet, melynek során az Önkormányzat megbízásából jár el.

(3) A köztemetőben levő sírok-síremlékek, tárgyak tekintetében örzési-, kártérítési felelősség sem az üzemeltetőt, sem az Önkormányzatot nem terheli.

(4) Az üzemeltetőt a köztemetőben vállalkozásszerűen munkát végzők - kivéve a temetőről és a temetkezésről szóló törvény alapján temetkezési szolgáltatást végző temetkezési szolgáltatókat - által fizetendő, az 1. mellékletben meghatározott köztemető fenntartási hozzájárulási díj illeti meg.

**3. §**

(1) A sírhelyek, gyermeksírhelyek úrnasírhelyek (a továbbiakban: temetési hely) felett rendelkezési jogosultságot annak megváltásával lehet szerezni.

(2) A temetési hely feletti rendelkezési jog időtartama 25. év. A temetési hely feletti rendelkezési jog újraváltható. Amennyiben a temetési hellyel rendelkezni jogosult a temetési helyet a rendelkezési jog lejártáig ismételten nem váltja meg, az üzemeltető a temetési helyet újra értékesítheti.

(3) A temetési hely megváltási díjait az 1. melléklet tartalmazza.

(4) A sírbolt, kripta, családi sírhely (a továbbiakban: sírbolthely) feletti rendelkezési jog időtartama 60 év. A sírbolthelyre egybekben a (2) bekezdésben foglaltakat kell értelemszerűen alkalmazni.

(5) A sírbolthely megváltási díját az 1. melléklet tartalmazza.

**4. §**

(1) A sírhelyek méretei:

*a)* egyéb sír 2,1 m x 0,9 m x 2,0 m

*b)* kettős sír 2,1 m x 1,9 m x 2,0 m

*c)* gyermek sír 1,3 m x 0,6 m x 2,0 m

*d)* urnasír 0,8 m x 06 m x 1 m

(2) Urna a koporsós sírhelyre rátemethető.

**5. §**

(1) A köztemető nyitvatartásának rendjét és a köztemető rendjét szabályozó hirdetményeket az üzemeltető a temető bejáratánál kifüggeszti.

(2) Az üzemeltető hulladék elhelyezéséről hulladékgyűjtőhely kijelölésével gondoskodik. A hulladékot legaláb két hetente el kell szállítani.

(3) A temetési hely, sírbolthely fölé épített síremlék, sírjel, szegélykő, korlát, valamint a temetési helyre ültetett növényzet nem terjedhet túl a rendelkezési jog jogosultja által megváltott hely területén.

(4) Fát, cserjét a köztemető területén magánszemély nem ültethet.

(5) A köztemetőben munkát végezi

*a)* az üzemeltető engedélyével,

*b)* a hozzátartozók kegyeleti érzéseit tiszteletben tartva,

*c)* az elhunyt elbúcsúztatásának, eltemetésének akadályozása nélkül

lehet.

**6. §**

(1) Tilos a köztemetőben

*a)* reklám- és hirdetőtáblát elhelyezni,

*b)* kegyeleti gyertya és mécses gyújtása kivételével égetési tevékenységet végezni, tüzet gyújtani,

*c)* padokat, ülőhelyeket az üzemeltető engedélye nélkül elhelyezni,

*d)* állatot - vakvezetőkutya kivételével - bevinni.

(2) A köztemetőben tilos gépjárművel közlekedni, kivéve,

*a)* mozgássérültet szállító gépjárművet,

*b)* temetkezési, üzemeltetési tevékenységhez szükséges gépjárművet,

*c)* munkavégzés céljából, behajtási engedéllyel rendelkező gépjárművet.

**7. §**

(1) A temetkezési szolgáltatástól eltérő egyéb vállalkozási tevékenység csak akkor végezhető, ha a vállalkozó a munkavégzés helyét, jellegét és időpontját az üzemeltetővel egyeztette és arra engedélyt kapott.

(2) A munkavégzés során keletkezett hulladék, törmelék elszállításáról a vállalkozónak kell gondoskodnia.

**8. §**

A közösségi együttélés alapvető szabályait sértő magatartást tanusít és természetes személy esetén kétszázezer forintig, jogi személy és jogi személyiséggel nem rendelkező szervezet esetén kétmillió forintig terjedő közigazgatási bírságot szabhat ki a jegyző arra aki a rendelet 4.§ (2), (3), (4) bekezdéseiben, 5. § (1), (2) bekezdéseiben, 6. §-ban meghatározott előírásokat megszegi.

**9. §**

(1) Ez a rendelet 2023. március 01. napján lép hatályba.

(2) Hatályát veszti a Sajószöged Községi Önkormányzat 16/2006. (XII.18.) sz. K.T. rendelete a temetőkről és a temetkezésekről.

*1. melléklet a 2/2023. (II. 17.) önkormányzati rendelethez*

Köztemető sírhelymegváltási díjak: (nettó ár, forint)

* egyes sírhely 8.346 Ft
* kettős sírhely 13.858 Ft
* urnasírhely 6.929 Ft
* gyermek sírhely 3.622 Ft
* sírbolthely 6.929 Ft

Köztemető fenntartási hozzájárulás: 2.913 alkalom